**Finanšu ministrijas**

**Eiropas Savienības finanšu interešu aizsardzības koordinācijas padomes sekretariāta (AFCOS)**

**apvienotais**

**informatīvais ziņojums**

**par veiktajiem krāpšanas apkarošanas un**

**Eiropas Savienības finanšu interešu aizsardzības pasākumiem 2018.gadā**

**un**

**AFCOS darbības stratēģijas un pasākuma plāna 2017.-2019. gadam izpildi**

**Saīsinājumi**

|  |  |
| --- | --- |
| AAFCN | AFCOS Latvija kompetento iestāžu komunikatoru tīkls |
| ACA | Administratīvās sadarbības līgums (*Administrative cooperation arrangement*) |
| FM AFCOS | Finanšu ministrijas Krāpšanas apkarošanas koordinācijas dienests |
| AFIS | Eiropas Komisijas uzturēta pretkrāpšanas informācijas sistēma (*Anti-Fraud Information System*) |
| CFLA | Centrālā finanšu un līgumu aģentūra |
| COCOLAF | Krāpšanas novēršanas koordinēšanas padomdevēja komitejas darba grupa |
| EK | Eiropas Komisija |
| EPPO | Eiropas prokuratūra (European Public Prosecutor's Office) |
| ES | Eiropas Savienība |
| FM | Finanšu ministrija |
| FM VI | Finanšu ministrijas Vadošā iestāde |
| FM AFCOS | Finanšu ministrijas Krāpšanas apkarošanas koordinācijas dienests |
| GAF  | Krāpniecības apkarošanas darba grupa |
| ĢP | Ģenerālprokuratūra |
| IMS | Eiropas Komisijas uzturēta neatbilstību vadības sistēma (*Irregularity Management System*) |
| IUB | Iepirkumu uzraudzības birojs |
| JAL | Junior Achievement Latvia  |
| KNAB | Korupcijas novēršanas un apkarošanas birojs |
| KP | Konkurences padome |
| LM | Labklājības ministrija |
| MK | Ministru kabinets |
| OAFCN | OLAF komunikatoru tīkls |
| OCCRP | Organizētās noziedzības un korupcijas ziņošanas projekts |
| OLAF | Eiropas Birojs Krāpšanas apkarošanai |
| TM | Tieslietu ministrija |
| VARAM | Vides aizsardzības un reģionālās attīstības ministrija  |
| VAS | Valsts administrācijas skolas |
| VDI | Valsts darba inspekcija |
| VID | Valsts ieņēmumu dienests |
| VIAA | Valsts Izglītības Attīstības Aģentūra |
| VP | Valsts policija |
| ZM | Zemkopības ministrija |

**KOPSAVILKUMS**

1. Apvienotais informatīvais ziņojums ir sagatavots pamatojoties uz Likumu par budžeta un finanšu vadību un MK rīkojumu Nr.26 “Par Eiropas Savienības finanšu interešu aizsardzības koordinācijas dienesta (AFCOS) darbības stratēģiju un pasākumu plānu 2017.-2019. gadam”.
2. Informatīvais ziņojums sastāv no 4 daļām – A, B, C un D, kur A daļā sniegta informācija par AFCOS Stratēģijas un pasākumu plāna izpildes progresu, savukārt, B, C un D daļās sniegta informācija par paveikto ES finanšu interešu aizsardzības jomā 2018. gadā.
3. AFCOS stratēģijas ietvaros ir identificēti 3 galvenie virzieni: politikas veidošana, iekšējā un ārējā koordinēšana, preventīvie pasākumi krāpšanas novēršanai (*skatīt A daļas ievadu*).
4. Galvenās diskusijas ar EK 2018. gadā notika saistībā ar Regulas 883/2013 grozījumu projektu - par OLAF funkcijām pēc tam, kad EPPO uzsāks darbu, PVN iekļaušanu OLAF mandātā un piekļuvi dalībvalstu banku kontu informācijai. (*skatīt A.1.2. sadaļu*).
5. Latvijā trūkst normatīvais regulējums OLAF izmeklētāju veikto darbību atbalstam Latvijas teritorijā. AFCOS padomē pieņemts lēmums izstrādāt jaunu likumu. FM un TM turpinās diskusijas par atbildīgās ministrijas noteikšanu šī uzdevuma izpildē. (*skatīt A.1.3. sadaļu*).
6. Administratīvā sadarbības līguma (ACA) parakstīšana starp Latviju un OLAF atlikta sakarā ar OLAF politikas maiņu (*sīkāk A.2.1. sadaļā*).
7. FM AFCOS sadarbībā ar citām iestādēm ir realizējis sociāli informatīvās kampaņas #Atkrāpies! pasākumus. Iegūtas 3 starptautiskas balvas. (*sīkāk A.3.1. sadaļā*).
8. Notika vairāki semināri, lai veicinātu savstarpēju izpratni par to, kas tiek uzskatīts par ES fondu izkrāpšanu un kā to nepieļaut un apkarot, kā arī FM AFCOS organizēja 8 izmeklēšanas iestāžu pārstāvju vizīti uz OLAF un pie Beļģijas tiesībsargājošām iestādēm, lai pārņemtu labo praksi izmeklēšanas metožu pilnveidošanai. (*sīkāk A.3.2.* sadaļā).
9. Rīgā, 2018. gada februārī tika noorganizēts 7 valstu un EK seminārs par izmeklētāju un masu mediju sadarbību krāpšanas apkarošanai un sabiedrības informētībai (*sīkāk A.3.2. sadaļā*).
10. Pilotprojekta veidā tika noorganizētas mācības ES fondu administrējošām iestādēm ar mērķi skaidrot, kā vislabāk identificēt krāpšanu un sagatavot dokumentāciju iesniegšanai izmeklēšanas iestādēs. Mācības vadīja izmeklēšanas iestādes (*skatīt A.3.2. sadaļu*).
11. Veikts SKDS pētījums, lai noskaidrotu izmaiņas sabiedrības viedoklī. Attieksme pret negodprātīgu rīcību ir kļuvusi neiecietīgāka par 7%. Satraucošs ir fakts, ka palielinās to cilvēku skaits, kuri uzskata, ka ziņot par nelikumībām nav vērts, jo tāpat neviens netiks sodīts (*sīkāk arī par citiem rezultātiem skatīt A.3.3. sadaļā*).
12. 2019. gada sociāli informatīvās kampaņas # Atkrāpies! mērķauditorija varētu būt iedzīvotāji vecumā no 25 līdz 34 gadi, jo tieši šī vecuma grupa pēc aptauju rezultātiem visvairāk svārstās paužot savu attieksmi pret negodprātīgu rīcību. Savukārt kā 2019. gada tēmu ierosinām ziņošanas kultūras stiprināšanu(skatīt A.3.3. sadaļu).
13. Būtiskākais 2019. gada plānotais pasākums ir jauna likuma izstrāde OLAF izmeklētāju darbības atbalstīšanai Latvijas teritorijā. Sīkāk par plānotajiem pasākumiem skatīt B daļā.
14. Kopējais 2018.gadā konstatēto neatbilstību summas īpatsvars attiecībā pret attiecināmajiem izdevumiem tāpat kā 2017. gadā veido 0,15 %. Savukārt, 2018. gadā konstatēti trīs aizdomu par krāpšanos gadījumi ( ESF – 2 gad., ERAF- 1 gad.), salīdzinājumam 2017. gadā – tikai viens gadījums (ESF) (*skatīt C daļu*).
15. 2018. gada laikā izmeklēšanas iestādes ir saņēmušas 14 iesniegumus par krāpnieciskām (koruptīvām) darbībām ES fondos un 3 gadījumos kriminālprocesi uzsākti pēc pašu tiesībsargājošo iestāžu iniciatīvas (*sīkāk D daļā*).

**SATURS**

**A DAĻA EIROPAS SAVIENĪBAS FINANŠU INTEREŠU AIZSARDZĪBAS KOORDINĀCIJAS DIENESTA (AFCOS) DARBĪBAS STRATĒĢIJAS UN PASĀKUMU PLĀNA 2017. - 2019. GADAM IZPILDE**

**A.1. Rīcības virziens – politikas veidošana**

**A.1.1**. Pasākums Nr.1. Krāpšanas definīcija Krimināllikumā.

**A.1.2**. Pasākums Nr.2. Latvijas pārstāvība ES institūcijās.

**A.1.3.** Pasākums Nr.3. Latvijas normatīvās bāzes izvērtējums.

**A.2. Rīcības virziens – iekšējā un ārējā koordinēšana**

**A.2.1.** Pasākums Nr.1. Administratīvās sadarbības līgums ar OLAF.

**A.2.2.** Pasākums Nr.2. Informācijas apmaiņa starp Latvijas iestādēm.

**A.3. Rīcības virziens – preventīvie pasākumi krāpšanas novēršanai**

**A.3.1.** Pasākums Nr.1. Sabiedrības informētība.

**A.3.2.** Pasākums Nr.2. Vienotas izpratnes veidošana starp Latvijas iestādēm.

**A.3.3.** Pasākums Nr.3. Sabiedrības viedokļa noskaidrošana un turpmāko AFCOS darbības virzienu noteikšana.

**B DAĻA BŪTISKĀKIE PLĀNOTIE PASĀKUMU 2019.GADĀ**

**C DAĻA STATISTIKAS PĀRSKATS PAR NEATBILSTĪBĀM 2018.GADĀ**

**C.1. Neatbilstību tendences sadalījumā pa ES finanšu instrumentiem 2018.gadā**

**C.1.1.** Eiropas Sociālais fonds (ESF), Eiropas reģionālās attīstības fonds (ERAF) un Kohēzijas fonds (KF) (2014.-2020.plānošanas periods)

**C.1.2.** Eiropas Lauksaimniecības fonds lauku attīstībai (ELFLA) un Eiropas Lauksaimniecības garantiju fonds (ELGF) (2014.-2020.plānošanas periods)

**C.1.3.** Eiropas Jūrlietu un zivsaimniecības fonds (EJZF) (2014.-2020.plānošanas periods)

**C.1.4.** Eiropas teritoriālās sadarbības (ETS) programmas (2014.-2020.plānošanas periods)

**C.1.5.** Eiropas atbalsta fonds vistrūcīgākajām personām (EAFVP) (2014.-2020.plānošanas periods)

**C.1.6.** Iekšējās drošības fonds (IDF) (2014.-2020.plānošanas periods)

**C.1.7.**  Patvēruma, migrācijas un integrācijas fonds (PMIF) (2014.-2020.plānošanas periods)

**C.2. Neatbilstību tendences 2014.-2020. plānošanas periodā 2018.gadā (piektais plānošanas perioda gads) salīdzinājumā ar 2007.-2013. plānošanas perioda tendencēm 2011. gadā (piektais plānošanas perioda gads)**

**D DAĻA INFORMATĪVS PĀRSKATS UN STATISTIKAS DATI par 2018.gadā saņemtajiem iesniegumiem par iespējamām krāpnieciskām un citām nelikumīgām darbībām ES finanšu instrumentu ietvaros, kā arī sadarbību ar OLAF un citām Eiropas institūcijām**

**D.1. Izmeklēšanas iestādēs saņemto iesniegumu statistika**

**D.2. Sadarbība ar OLAF krāpšanas izmeklēšanas jautājumos**

**D.3. Eiropas revīzijas palātas audits par pretkrāpšanas pasākumiem Latvijā**

**A DAĻA**

**EIROPAS SAVIENĪBAS FINANŠU INTEREŠU AIZSARDZĪBAS KOORDINĀCIJAS DIENESTA (AFCOS) DARBĪBAS STRATĒĢIJAS UN PASĀKUMU PLĀNA 2017. - 2019. GADAM IZPILDE**

Vienota stratēģija ES finanšu interešu aizsardzībai[[1]](#footnote-1), aptverot gan ES finanšu līdzekļu ieņēmumus, gan izdevumus, kā arī ES fondu un citus ārvalstu finanšu palīdzības instrumentus  **tika apstiprināta ar 2017.gada 16.janvārī izdoto MK rīkojumu Nr.26 “ Par Eiropas Savienības finanšu interešu aizsardzības koordinācijas dienesta (AFCOS) darbības stratēģijas un pasākumu plāna 2017.-2019. gadam apstiprināšanu”** (turpmāk – AFCOS Stratēģija un pasākumu plāns),uzdodot iestādēm nodrošināt pasākumu plāna izpildi noteiktajos termiņos, kā arī veikt ieviešanas uzraudzību.

AFCOS Stratēģijas **mērķis** - definēt kopējos sadarbības pamatvirzienus, mērķus un uzdevumus starp kompetentajām iestādēm krāpšanas novēršanai un apkarošanai, kā arī izveidot sadarbības modeli ES finanšu interešu aizsardzībai, lai stiprinātu un formalizētu sadarbību starp Latvijas kompetentajām iestādēm un OLAF.

AFCOS Stratēģijas ietvaros tika identificēti 3 galvenie **rīcības virzieni**:

1. politikas veidošana,
2. iekšējā un ārējā koordinēšana,
3. preventīvie pasākumi krāpšanas novēršanai.

Katra rīcības virziena izpildei ir noteikti veicamie pasākumi un rezultatīvie rādītāji, kā arī atbildīgās institūcijas un termiņi. AFCOS darbības stratēģija ir pieejama FM mājaslapā[[2]](#footnote-2).

2018. gada sākumā MK tika iesniegts pirmais apvienotais informatīvais ziņojums, ar kuru MK tika informēts par AFCOS Stratēģijas un pasākumu plāna izpildes progresu 2017. gadā – divi no pasākumiem bija izpildīti; pieci no pasākumiem tika pildīti atbilstoši plānotajam; viena pasākuma izpilde nebija uzsākta. Ņemot vērā minēto, šajā ziņojumā netiks iekļauta detalizēta informācija par AFCOS Stratēģijas un pasākumā plānā iekļautajiem pasākumiem, par kuru izpildi jau ir noziņots MK 2018. gadā.

**A.1. RĪCĪBAS VIRZIENS - POLITIKAS VEIDOŠANA**

**A.1.1. Pasākums Nr.1. Krāpšanas definīcija Krimināllikumā**

*TM pastāvīgā Krimināllikuma darba grupā izvērtēt Krimināllikumā ietverto noziedzīgo nodarījumu atbilstību 1995.gada 26.jūlija Konvencijas par Eiropas Kopienu finansiālo interešu aizsardzību ietvertajai krāpšanas definīcijai, veidojot vienotu izpratni par noziedzīgajiem nodarījumiem, kas ietekmē Eiropas Kopienu finanšu intereses.*

**Izpildes statuss: Pasākums Nr. 1 – izpildīts, noziņots MK 2018. gadā.**

**A.1.2. Pasākums Nr.2. Latvijas pārstāvība ES institūcijās**

*AFCOS pārstāvība un dalība OAFCN un citās OLAF sanāksmēs, nodrošinot nacionālo līdzdalību un pārstāvību attiecīga līmeņa sanāksmēs.*

Par pasākuma izpildi atbildīgā institūcija – AFCOS.

Izpildes termiņš - pastāvīgi.

FM AFCOS, sadarbojoties ar nacionālajām institūcijām, nodrošina pārstāvību OLAF/ EK rīkotajās sanāksmēs. Saņemot uzaicinājumu piedalīties sanāksmē, FM AFCOS izvērtē sanāksmes būtību un apspriežamos jautājumus un pēc nepieciešamības aicina nacionālās institūcijas deleģēt atbilstošus ekspertus dalībai.

Uz katru AFCOS padomes sēdi sekretariāts sagatavo apkopojumu par apmeklētajām sanāksmēm un darba grupām, tajās pārrunātajiem jautājumiem, pieņemtajiem lēmumiem un par to sniedz atskaiti AFCOS padomei[[3]](#footnote-3) (skatīt 1. pielikumu).

 GAF sanāksmēs 2018. gada aktuālākie jautājumi bija Regulas 883/2013[[4]](#footnote-4) grozījumu projekts, 2021. - 2027. plānošanas periodam izstrādāto regulu projekti (piemēram, PERICLES programma[[5]](#footnote-5), Vienotās pretkrāpšanas programma[[6]](#footnote-6)), kā arī citas aktualitātes.

Jāpiebilst, ka Regulas 883/2013 grozījumu projekts ietekmēs turpmāko dalībvalsts sadarbības ietvaru ar OLAF. Tā kā šobrīd nacionālā līmenī ir konstatētas problēmas Regulas 883/2013 piemērošanā (skatīt A.1.3. sadaļu), būtiski ir sekot līdzi grozījumu izstrādes progresam, sniedzot viedokli par dalībvalstij svarīgiem jautājumiem. Regulas 883/2013 projekts un tā precizējumi regulāri tiek izsūtīti AFCOS padomes darbā iesaistītajām institūcijām komentāru sniegšanai, lai tos varētu izmantot diskusiju laikā GAF sanāksmēs. Latvija atbalstīja Austrijas prezidentūras laikā izstrādāto Regulas 883/2013 grozījumu projektu, taču notika diskusijas saistībā ar citu dalībvalstu pretenzijām atsevišķos jautājumos, piemēram, **PVN iekļaušanu OLAF mandātā, OLAF tiesībām iegūt bankas kontu informāciju u.c.**

OAFCN sanāksmēs tika pārrunātas aktualitātes komunikācijas jautājumos. Ņemot vērā sociāli informatīvās kampaņas #Atkrāpies! panākumus (skatīt A.3.1. sadaļu) gan nacionālā, gan starptautiskā līmenī, OAFCN gan pirmā, gan otrā semestra sanāksmē tika sniegta prezentācija par paveikto kampaņas laikā, kā arī plānotajām darbībām.

COCOLAF darba grupās tiek pārrunātas aktualitātes ES finanšu interešu aizsardzības jomās, piemēram, OLAF ģenerāldirektora nomaiņa, aktualitātes saistībā ar neatbilstību ziņošanu IMS, statistiskā informācija saistībā ar neatbilstību un krāpšanas gadījumu veidiem, kā arī regulāri dalībvalstis tiek aicinātas dalīties ar saviem labās prakses piemēriem ES finanšu interešu aizsardzības jomā. 2018. gadā tikām aicināti noprezentēt sociāli informatīvo kampaņu #Atkrāpies! kā labās prakses piemēru prevencijas jomā (skatīt komentāru pie sadaļas A.3.1.).

Vienu reizi gadā tiek rīkota AFCOS grupas sanāksme, kurā piedalās dalībvalstu AFCOS un OLAF pārstāvji. Sanāksmes laikā AFCOS tiek informēti par aktualitātēm, kā arī aicināti izteikt savu viedokli. Tā, piemēram, 2018. gada sanāksmē AFCOS pārstāvji tika iepazīstināti ar OLAF jauno ģenerāldirektoru, papildus tam tika diskutēts par horizontālo sadarbību dalībvalstu AFCOS starpā, problemātiku OLAF veikto pārbaužu uz vietas laikā, OLAF gala ziņojumu konfidencialitāti un citiem jautājumiem.

Jāmin, ka 2018. gadā tika rīkots seminārs par vienotās pretkrāpšanas programmas izveidi. Minētajā seminārā piedalījās AFCOS pārstāvis, kas balstoties uz personīgo pieredzi HERCULE projekta[[7]](#footnote-7) realizēšanā, sniedza ieteikumus vienotās pretkrāpšanas programmas izveidei. 2021. - 2027. plānošanas periodā regula, ar kuru tiks izveidota vienotā pretkrāpšanas programma aptvers līdzfinansējuma piešķiršanu gan HERCULE, gan AFIS aktivitātēm.

Lai nodrošinātu darba grupu un sanāksmju laikā pārrunātās informācijas apriti, komandējumu pārskati, kā arī izskatāmie dokumenti tika izsūtīti visām AFCOS padomes darbā iesaistītajām institūcijām izmantošanai savu pienākumu veikšanā.

**Izpildes statuss: Pasākums Nr. 2 - tiek pildīts atbilstoši pasākumu plānā noteiktajam**.

**A.1.3. Pasākums. Latvijas normatīvās bāzes izvērtējums**

*Apzināt esošo normatīvo bāzi, veicamās funkcijas un atbildīgās iestādes krāpšanas apkarošanas jomā un noteikt nepieciešamās izmaiņas, lai nodrošinātu Administratīvā sadarbības līguma ar OLAF izpildi.*

Par pasākuma izpildi atbildīgā institūcija – AFCOS.

Pasākuma izpildes termiņš – 31.12.2018. (ar precizitāti līdz pusgadam).

Regulā 883/2013 noteiktas OLAF pilnvaras veikt administratīvo izmeklēšanu[[8]](#footnote-8) saistībā ar iespējamiem krāpnieciskiem vai koruptīviem noziedzīgiem nodarījumiem ES finanšu līdzekļu izlietojumā. Turklāt OLAF īsteno pilnvaras, kas ar Regulu 2185/96[[9]](#footnote-9) uzticētas Eiropas komisijai, lai veiktu pārbaudes uz vietas un inspekcijas dalībvalstīs. No minētajām regulām izriet OLAF tiesības saņemt informāciju no dalībvalsts institūcijām, finansējuma saņēmējiem un citām iesaistītajām personām, kā arī veikt pārbaudes uz vietas dalībvalsts teritorijā.

Saskaņā ar Regulas 883/2013 3. pantā un Regulas 2185/96 7. pantā noteikto:

1. *Dalībvalsts nodrošina, ka OLAF darbinieki ar tādiem pašiem noteikumiem kā dalībvalsts kompetentās iestādes un ievērojot valsts tiesību aktus piekļūst visai informācijai un dokumentiem, kas saistīti ar izmeklējamo lietu un kas izrādās nepieciešami, lai pārbaudes uz vietas un inspekcijas varētu veikt efektīvi un iedarbīgi.*
2. *Pēc OLAF pieprasījuma dalībvalsts kompetentā iestāde sniedz OLAF darbiniekiem palīdzību, kas vajadzīga, lai viņi varētu efektīvi veikt savus uzdevumus. Ja saskaņā ar valsts noteikumiem minētās palīdzības sniegšanai nepieciešams tiesu iestādes pilnvarojums, to lūdz izsniegt.*
3. *Ja uzņēmēji pretojas apskatēm vai pārbaudēm uz vietas, dalībvalsts saskaņā ar valsts likumiem sniedz OLAF inspektoriem tādu palīdzību, kāda tiem ir vajadzīga, lai tie varētu veikt savu pienākumu, veicot apskati vai pārbaudi uz vietas.*
4. *Vajadzības gadījumā pēc OLAF lūguma, jo īpaši lai aizsargātu pierādījumus, dalībvalstīm saskaņā ar valsts likumu jāveic attiecīgi piesardzības pasākumi jeb pierādījumu nodrošināšana.*

Lai arī regulas ir tieši piemērojami normatīvie akti, atsevišķi aspekti ir atrisināmi nacionālā līmenī. Piemēram, Latvijā netiek veikta “administratīva izmeklēšana”, kāda tā ir paredzēta Regulās 883/2013 un 2185/96, sevī ietverot gan dokumentu un informācijas iegūšanu, gan iesaistīto personu intervēšanu, gan pierādījumu nodrošināšanu, gan iespēju piekļūt uzņēmumu telpām piespiedu kārtā. Līdz ar to nacionālā līmenī nav izstrādāts normatīvais regulējums, kas būtu piemērojams OLAF veiktajām pārbaudēm uz vietas Latvijā.

Tā kā Latvijā netiek veikta “administratīva izmeklēšana”, kādu veic OLAF, nav noteikta arī kompetentā iestāde, kas sniedz nepieciešamo palīdzību, lai OLAF izmeklētāji varētu efektīvi veikt savus uzdevumus. Līdz ar to nav atrisināti jautājumi par to, kā tiek nodrošināta atbalsta sniegšana OLAF organizētajās pārbaudēs uz vietas, piemēram, kādā veidā nacionālā līmenī varētu nodrošināt pierādījumus vai nodrošināt piespiedu piekļuvi telpām, ja tas būtu nepieciešams. Jāpiebilst, ka FM AFCOS nevar sniegt nepieciešamo atbalstu, jo tam nav atbilstošu pilnvaru, lai varētu iniciēt vizītes uz uzņēmumiem un piekļūt nepieciešamai informācijai.

Lai sakārtotu minēto jomu, AFCOS Stratēģijā un pasākumu plānā tika paredzēts izstrādāt Administratīvās sadarbības līgumu (ACA[[10]](#footnote-10)). Ņemot vērā augstākminēto un apsvērumus, kas aprakstīti A.2.1. nodaļā, ACA ar OLAF netika parakstīts.

Ņemot vērā minēto, FM AFCOS aptaujāja AFCOS padomes darbā iesaistītās institūcijas, lūdzot sniegt viedokli par to kādā veidā visefektīvāk un lietderīgāk būtu organizēt nacionālā normatīvā regulējuma pilnveidošanu Regulas 883/2013 pilnvērtīgai piemērošanai nacionālā līmenī, proti, (1) izstrādāt atsevišķu Regulas 883/2013 atbalsta likumu, kā to piedāvāja TM vai (2) grozīt iestāžu darbību regulējošos normatīvos aktus. Apkopojot saņemtās atbildes tika secināts, ka Regulas 883/2013 pilnvērtīgai piemērošanai nacionālā līmenī visefektīvāk un lietderīgāk būtu izstrādāt atsevišķu Regulas 883/2013 atbalsta likumu. Tas tika apstiprināts 31.10.2018 AFCOS padomes sēdē.

Šobrīd GAF dienas kārtībā ir Regulas 883/2013 grozījumu projekta izskatīšana. Līdz ar to Regulas 883/2013 atbalsta likuma izstrāde ir jāsaskaņo ar Regulas 883/2013 grozījumu spēkā stāšanos, lai nodrošinātu maksimāli kvalitatīvu un efektīvu nacionālā normatīvā regulējuma izstrādi. OLAF paredz, ka tas varētu notikt 2020. gadā.

Turklāt, izstrādājot Regulas 883/2013 atbalsta likumu, dalībvalsts līmenī būs jānostiprina “administratīvā izmeklēšana”, kāda tā ir noteikta Regulās 883/2013 un 2185/96, paredzot tai iespēju mijiedarboties ar kriminālprocesu.

Ņemot vērā augstāk minēto, FM ieskatā par Regulas 883/2013 atbalsta likuma izstrādes atbildīgo ministriju būtu jānosaka Tieslietu ministrija, kas ir ne tikai vadošā valsts pārvaldes iestāde tieslietu (tiesību sistēmas politikas, tiesu sistēmas un tiesu administrēšanas) nozarēs, bet tai ir pieredze ar izmeklēšanas jautājumiem saistītu normatīvo aktu izstrādē, piemēram, tā ir atbildīga par Krimināllikuma un Kriminālprocesa likuma aktualizāciju.

21.02.2019. FM AFCOS saņēma TM atzinumu ar iebildumiem. TM ieskatā tā nav nosakāma par atbildīgo ministriju jauna normatīvā akta izstrādē, norādot, ka tas ir FM kompetences jautājums, jo TM nenodrošina sadarbību un informācijas apriti ar OLAF, neveic Eiropas Savienības fondu piešķiršanu un izlietojuma uzraudzību, kā arī tās pakļautībā vai pārraudzībā nav iestādes, kas administrē Eiropas Savienības fondus.

Vēršam uzmanību, ka diskusijas par OLAF izmeklētāju atbalsta regulējuma izstrādi Finanšu ministrijas un Tieslietu ministrijas starpā notiek kopš 2017. gada. 2018. gadā pēc ilgstošām, detalizētām diskusijām un vairākām darba grupu sēdēm Tieslietu ministrija aicināja FM izstrādāt OLAF izmeklētāju atbalsta likumu , kurš tiktu veidots pēc līdzības ar Konkurences likumā ietverto tiesisko regulējumu, saskaņā ar kuru tiek nodrošināts nacionālais tiesiskais regulējums Eiropas Komisijas veikto administratīvo izmeklēšanu atbalstam konkurences jomā saskaņā ar Eiropas Padomes 2002. gada 16. decembra Regulu Nr. 1/2003 par to konkurences noteikumu īstenošanu.

**Izpildes statuss: Pasākums Nr. 3 – izpildīts, bet rezultāta sasniegšanai nepieciešams jauns uzdevums.** Secināts, ka nepieciešams izstrādāt atsevišķu Regulas 883/2013 atbalsta likumu, lai nodrošinātu Regulu 883/2013 un 2185/96 efektīvu piemērošanu nacionālā līmenī. FM un TM turpinās diskusijas par atbildīgās ministrijas noteikšanu normatīvā akta izstrādei.

**A.2. RĪCĪBAS VIRZIENS - IEKŠĒJĀ UN ĀRĒJĀ KOORDINĒŠANA**

**A.2.1. Pasākums Nr.1. Administratīvās sadarbības līgums ar OLAF**

*Administratīvās sadarbības līguma ar Eiropas biroju krāpšanas apkarošanai sagatavošana un noslēgšana.*

Par pasākuma izpildi atbildīgā institūcija –AFCOS.

Pasākuma izpildes termiņš – 31.12.2017. (ar precizitāti līdz pusgadam).

ACA izstrādei tika izveidota darba grupa[[11]](#footnote-11), kas sastāvēja no sešu dažādu institūciju pārstāvjiem[[12]](#footnote-12). AFCOS nodrošināja darba grupas koordinēšanu un informācijas apkopošanu, kā arī ACA projekta izstrādi.

Darba grupas ietvaros tika rīkotas piecas starpinstitucionālas sanāksmes, lai (1) pārrunātu ar ACA izstrādi saistītus jautājumus, (2) identificētu jomas, kuras nepieciešams ietvert ACA, kā arī pārrunātu izstrādātā ACA projekta redakciju un (3) vienotos par nepieciešamajiem uzlabojumiem.

Septiņu mēnešu laikā tika panākta vienošanās starp visām iesaistītajām iestādēm un sagatavots ACA projekts, kas **2017.gada 3.novembrī tika nosūtīts izskatīšanai OLAF** (pavadraksta Nr. 14-13/7736). ACA bija plānots parakstīt starp FM, KNAB, ĢP, VP, VID un OLAF.

**2018.gada 12.janvārī tika saņemta Eiropas Komisijas Budžeta un cilvēkresursu komisāra Gunther H.Oettinger** atbilde[[13]](#footnote-13), skaidrojot, ka OLAF ir mainījis politiku un tā vairs **neparedz ACA slēgšanu ar dalībvalstīm**. FM ministrei adresētajā vēstulē izteikts piedāvājums tikties ar OLAF politikas plānošanas direktorāta vadītāju Margarete Hofmann un Latvijas institūcijām sadarbības stiprināšanas nolūkā.

Tikšanās piedāvājums tika pieņemts un 2018. gada 19. martā Rīgā, Finanšu ministrijas telpās notika sanāksme, kurā piedalījās pārstāvji no OLAF un 11[[14]](#footnote-14) AFCOS padomes darbā iesaistītajām iestādēm. Sanāksmes laikā OLAF pārstāvji sniedza īsu prezentāciju par OLAF funkcijām un kompetencēm, kā arī skaidrojumu par OLAF politikas maiņu. Regula 883/2013 ir tieši piemērojama atbalsta nodrošināšanai OLAF izmeklētājiem. Tika norādīts uz nepieciešamību grozīt nacionālos normatīvos aktus, ja pastāv kādi ierobežojumi atbalsta nodrošināšanai OLAF. Tāpat tika uzsvērtas OLAF izmeklētāju pozitīvās atsauksmes par līdzšinējo sadarbību ar Latviju.

2018. gada 11. maijā AFCOS padome nolēma, ka efektīvai un pilnvērtīgai Regulas 883/2013 piemērošanai, nepieciešams veikt grozījumus normatīvajos aktos un, ņemot vērā to, ka OLAF darbojas administratīvās izmeklēšanas līmenī, visefektīvāk būtu izstrādāt Regulas 883/2013 atbalsta likumu (skatīt sadaļu A.1.3.).

**Izpildes statuss:** ACA parakstīšana ir atlikta sakarā ar OLAF politikas maiņu. Tā vietā tiek ierosināts izstrādāt jaunu likumu – skatīt A.1.3. sadaļu.

**A.2.2. Pasākums Nr.2** - *Komunikācijas un informācijas apmaiņas stiprināšana starp visām kompetentajām institūcijām.*

**Izpildes statuss: izpildīts, noziņots MK 2018. gadā.**

**A.3. RĪCĪBAS VIRZIENS- PREVENTĪVIE PASĀKUMI KRĀPŠANAS NOVĒRŠANAI**

**A.3.1. Pasākums Nr.1. Sabiedrības informētība**

*Komunikācija par preventīviem pasākumiem ar sabiedrību par krāpšanas apkarošanas jautājumiem saskaņā ar vispārējām komunikatoru tīkla (OAFCN) noteiktajām iniciatīvām.*

Par pasākuma izpildi atbildīgā institūcija – AFCOS.

Pasākuma izpildes termiņš – katru gadu līdz 30.jūnijam par plāniem un līdz 31.janvārim par iepriekšējā gadā paveikto (ar precizitāti līdz pusgadam).

Atbilstoši 2017.gadā uzsāktajam, izveidots vienots AFCOS Latvija kompetento iestāžu komunikatoru tīkls (AAFCN), kas 2018.gadā turpināja darbu, gan stiprinot sadarbību AFCOS kompetento iestāžu vidū Latvijā, gan sadarbībā ar OLAF.

AAFCN sadarbībā ar citām iestādēm 2018.gadā turpināja sociāli informatīvo kampaņu **Pretkrāpšanas kustība #Atkrāpies!** 2018.gada kampaņas tēma – **darba attiecību kultūra[[15]](#footnote-15)**. Interaktīvā veidā tika uzrunāti jaunieši **vecuma kategorijā no 16 līdz 24 gadiem**. Komunikācija veidota ar piecu praktisku padomu palīdzību, kas jāņem vērā jauniešiem uzsākot pirmās darba tiesiskās attiecības. Sadarbībā ar VID un VDI tika izveidots viegli uztverams video[[16]](#footnote-16). Video demonstrēšana un klātienes tikšanās ar jauniešiem notika dažādos izglītojošos un vides pasākumos, kā piemēram, VIAA karjeras izstādē Ķīpsalā “SkillsLatvia”, kur kopā ar radošās apvienības “Spiediens” aktieriem tika nodrošināta komunikācija ar jauniešiem ar improvizācijas etīžu palīdzību. Tāpat Pretkrāpšanas kustība #Atkrāpies! ņēma dalībuaktīvi inteliģentajā brīvdabas festivālā “LAMPA” un vides pasākumā “Lauki ienāk pilsētā”, kur notika izglītojošs darbs ar sabiedrību par godprātīgu vidi, nodokļu nomaksas nepieciešamību un vienoto ES finanšu interešu aizsardzību.

Sadarbībā ar jauniešu organizāciju JAL, 2018./2019. mācību gadā skolēni Latvijā piedalās konkursā un sagatavo “biznesa pasakas ar laimīgām beigām” par tēmu “Ja neesi godprātīgs, #Atkrāpies!”. Labāko pasaku autorus un skolotājus apbalvos 2019.gada maijā. Sadarbībā ar JAL Pretkrāpšanas kustība #Atkrāpies! piedalījās vērienīgā jauniešu iedvesmas konferencē “Uzdrīksties uzvarēt”.

Analizējot pasaules tendences un Kultūras ministrijas veikto pētījumu par bērnu un jauniešu medijpratību Latvijā, tika secināts, ka 2018.gadā #Atkrāpies! izvēlētā mērķauditoriju ir iespējams sasniegt, izmantojot viņiem raksturīgus kanālus un vēstījumus. Kampaņas ietvaros notika sadarbība ar *YouTube* vēstnešiem jeb *vlogeriem*. Tika iesaistīti vairāk nekā 20 mērķauditorijai atpazīstami *YouTube* satura veidotāji, kas savos *vlogos*, jauniešiem saprotamā veidā un izteiksmē stāstīja par riskiem, kādiem jaunieši var tikt pakļauti uzsākot savas pirmās darba attiecības. Kampaņas vajadzībām tika izveidoti īpaši džemperi, kas kļuva par iekārojamu modes apģērbu jauniešu auditorijas vidū. Džemperi tika izmantoti arī kā balva konkursā, kurā varēja piedalīties atminot vārdu mīklu par tēmu “Darba attiecību kultūra”. Tāpat, līdzīgi kā pērn, tika turpināta sadarbība ar jauniešu vidū atpazīstamām *Instagram* slavenībām, kas veidoja ierakstus savos sociālajos kontos paužot nostāju par to, ka ir labi būt godīgam darba ņēmējam.

Pretkrāpšanas kustībai #Atkrāpies! šogad pievienojās arī vairāki uzņēmēji, no kuriem plašāk zināmie ir “Bite Latvija” un “Narvesen”. Šobrīd kustībā ir iesaistītas vairāk nekā **35 valsts pārvaldes iestādes un zināmas sabiedriskās organizācijas**.

2018.gadā par pērn paveikto[[17]](#footnote-17) sociāli informatīvā kampaņa Pretkrāpšanas kustība #Atkrāpies! ir **ieguvusi trīs pasaules un Eiropas līmeņa godalgas komunikācijas jomā**:

1. Pasaules augstākā komunikācijas balva “Aģentūru kategorijā, kas sadarbojas ar valsts sektoru” - *IPRA Golden World Awards (GWA) 2018* ;

2. Eiropas komunikācijas balva kategorijā “Pārmaiņu Komunikācija” - *European Excellence Awards 2018* ;

3. Austrumeiropas komunikācijas balva kategorijā “Sociālais projekts” - *Eventiada IPRA Golden World Awards (2018)* .

Par Latvijas radošo komunikācijas pieeju vienotā ES finanšu interešu aizsardzībā ir **saņemta atzinība no Eiropas Komisijas**. 2018. gadā, lai vēstītu par Latvijas paveikto un sasniegumiem, AFCOS pārstāvji **trīs reizes** **tika aicināti sniegt prezentācijas OLAF par Pretkrāpšanas kustību #Atkrāpies!**

Lai starptautiskajiem partneriem būtu iespējams vēstīt par kampaņu, 2018.gadā ir **iztulkota kampaņas mājaslapa angļu valodā** ([www.fraudoff.eu](http://www.fraudoff.eu)). Šobrīd mājaslapa ir pieejama latviešu, krievu un angļu valodās. Ir izveidots atsevišķs *Twitter* konts *@FraudOff\_LV*, kurā komunikāciju var nodrošināt vairākas valsts pārvaldes iestādes saistībā ar tematiku, kas skar Pretkrāpšanas kustības #Atkrāpies! jautājumus.

**Izpildes statuss: Pasākums Nr.1** – izpildīts atbilstoši 2018.gadā plānotajam un AFCOS padomes 2018.gada 31.oktobra sēdē lēma[[18]](#footnote-18) par iniciatīvas turpināšanu 2019.gadā, komunikācijas fokusā liekot tematu – **ziņošanas kultūras stiprināšana**.

**A.3.2. Pasākums Nr.2. Vienotas izpratnes veidošana starp Latvijas iestādēm**

*Vienotas izpratnes veidošana ES finanšu interešu aizsardzībai/krāpšanas apkarošanai un kapacitātes stiprināšanai.*

Par pasākuma izpildi atbildīgā institūcija –AFCOS.

Pasākuma izpildes termiņš – Pastāvīgi.

FM AFCOS aptaujas veidā apzināja AFCOS padomes darbā iesaistīto iestāžu apmācības vajadzības, lai apgūtu specializētas zināšanas un prasmes krāpšanas atklāšanā un izmeklēšanā, atpazītu aizdomīgus gadījumus un sniegtu informāciju par tiem, kā arī noskaidroja pieredzes apmaiņas iespējas. Pēc šīs informācijas apkopošanas AFCOS apzināja arī speciālistu un pasniedzēju dalības iespējas un to pieejamību. Izrietoši tika sagatavots “Apmācību plāns” - indikatīvs dokuments ar apkopotu informāciju par dažādām apmācību iespējām.

Zemāk apkopoti 2018.gadā paveiktie pasākumi vienotas izpratnes veicināšanai ES finanšu interešu aizsardzības un krāpšanas apkarošanas jautājumos, kā arī institūciju kapacitātes stiprināšanai:

1. **CFLA** organizēja informatīvo semināru “Labā prakse ES fondu projektu īstenošanā”, kas norisinājās Rīgā, Kuldīgā, Rēzeknē, Cēsīs un Jelgavā, kopā izglītojot 881 dalībnieku.
2. **IUB** rīkoja divus seminārus “**Publisko iepirkumu regulējuma un prakses aktualitātes**”; kopā izglītojot 148 dalībniekus. Papildus, tika organizēts seminārs Iekšlietu ministrijas darbiniekiem par publisko iepirkumu aktualitātēm un biežāk pieļautajām kļūdām ES fondu projektu iepirkumos, kopā izglītoti 50 dalībnieki. Kā arī Programmas Apvārsnis 2020 ietvaros IUB sadarbībā ar SIA “Ekodoma” rīkoja semināru Rīgā “Biežāk pieļautās kļūdas ES fondu projektu iepirkumos”, kopā izglītoti 30 dalībnieki.
3. **KP, IUB un KNAB** organizēja kopīgus reģionālos seminārus 7 pilsētās, kopā izglītojot 356 dalībniekus par (1) karteļu pazīmēm jeb riskiem publiskajos iepirkumos (2) konkurences tiesībām godīgai uzņēmējdarbībai; (3) godīgas konkurences aspektiem publisko iepirkumu procedūrās; (4) korupcijas izpausmes formām un riskiem publisko iepirkumu procedūrās.
4. AFCOS realizētā ***HERCULE III*** projekta ietvaros 2018.gadā tika organizēta viena konference un viena pieredzes apmaiņas vizīte:
	1. No 2018.gada 22. janvāra līdz 26. janvārim AFCOS, VP, KNAB, TM, VID, KP un ĢP pārstāvji piedalījās pieredzes apmaiņas vizītē starp OLAF, Antverpenes muitas struktūru, Beļģijas federālo policiju, Beļģijas AFCOS un Latvijas kompetentajām iestādēm izmeklēšanas jomā. Pieredzes apmaiņas vizīte norisinājās Briselē un Antverpenē, Beļģijā. Tās laikā iesaistītās institūcijas sniedza ieskatu savā ikdienas darbā, kā arī apmainījās ar labās prakses piemēriem ES finanšu interešu aizsardzības jomā. Būtiski, vizītes laikā, tika stiprināts dialogs starp OLAF un Latvijas tiesībaizsardzības iestādēm, abpusēji skaidrojot izmeklēšanas un darba specifiku. Vizītes rezultātā šobrīd notiek ciešāka sadarbība ar OLAF krāpšanas izmeklēšanas jomā.
	2. No 2018. gada 22.februāra līdz 23.februārim norisinājās divu dienu starptautiska konference – seminārs *“Raising of awareness as an effective tool to prevent fraud and corruption”(“Sabiedrības informētība kā efektīvs rīks krāpšanas un korupcijas novēršanai”).* Starptautiskajā konferencē - seminārā piedalījās 68 dalībnieki no Latvijas, Lietuvas, Igaunijas, Maltas, Horvātijas, Bulgārijas un Serbijas kā arī pārstāvji no OLAF un OCCRP[[19]](#footnote-19). Semināra laikā tika diskutēts par mediju un izmeklēšanas iestāžu līdzāspastāvēšanu ekonomisko noziegumu atklāšanas un apkarošanas jomā, par komunikācijas problēmām kā arī labās prakses piemēriem. No semināra izrietošie secinājumi un ieteikumi turpmākam darbam 2019.gadā tiks nodoti VAS ar mērķi izvērtēt, vai šādas diskusijas būtu iespējams turpināt, ņemot vērā augsto pieprasījumu un pozitīvās atsauksmes no dalībniekiem.
5. 2018.gada 7. novembrī, **AFCOS** sadarbojoties ar **KNAB, VP un VAS** pārstāvjiem organizēja “Mācību un pieredzes apmaiņas semināru par krāpniecisku un ar korupciju saistītu nodarījumu pazīmēm ES fondu ieviešanas ietvaros”. Seminārā piedalījās 80 dalībnieki no FM revīzijas iestādes un CFLA. Semināra laikā KNAB pārstāvji sniedza informāciju par interešu konfliktu un ar korupciju saistītiem nodarījumiem, savukārt, VP kolēģi skaidroja krāpšanas pazīmju konstatēšanu fondu ieviešanas ietvaros, sniedzot gan ieteikumus pārbaužu veikšanā, gan demonstrējot labās prakses piemērus veiksmīgai sadarbībai starp ES līdzfinansējumu administrējošām institūcijām un izmeklēšanas iestādēm. Tāpat semināra laikā tika diskutēts par svarīgiem sadarbības un informācijas apmaiņas aspektiem.

Minētais seminārs tika organizēts kā pilotprojekts ar mērķi to attīstīt, uzlabot un organizēt lielākā mērogā, gan paplašinot to institūciju skaitu, kas varēs apmeklēt seminārus, gan apsverot iespēju mācības organizēt arī reģionos.

1. FM AFCOS un CFLA pārstāvji aktīvi piedalījās Itālijas organizētajos *Hercule III* līdzfinansētajos semināros par krāpšanas novēršanas rīkiem, kas norisinājās Milānā, Itālijā un Tbilisi, Gruzijā. Semināru ietvaros dalībnieki ieguva jaunu pieredzi un dalījās ar savējo.

**Izpildes statuss: Pasākums Nr. 2 – tiek pildīts atbilstoši AFCOS darbības stratēģijā un pasākumā plānā paredzētajam.**

**A.3.3. Pasākums Nr.3. Sabiedrības viedokļa noskaidrošana un turpmāko darbības virzienu noteikšana**

*Noskaidrot sabiedrības izpratni un informētības līmeni, kā arī iespējamo krāpšanas līmeni Latvijā, lai noteiktu turpmākos rīcības virzienus krāpšanas prevencijai.*

Par pasākuma izpildi atbildīgā institūcija –AFCOS.

Pasākuma izpildes termiņš – 31.12.2018.

Ik gadu FM īsteno sabiedriskās domas pētījumu par iedzīvotāju informētību un izpratni par Eiropas Savienības fondiem. 2018.gada pētījuma rezultāti norāda, ka:

1. 21% sabiedrības uzskata, ka stingrāk un efektīvāk būtu jāsoda krāpšana ES fondu jomā, tomēr salīdzinājumā ar 2017.gadu, šī tendence ir kritusies par 4% (bija 25%), bet attiecībā pret 2016.gadu, kritusies par 7%(bija 28%).
2. Domājot par ES fondu godprātīgu līdzekļu izmantošanu iedzīvotāji vismazāk uzticas valsts pārvaldei (43%). Savukārt, visvairāk uzticas pašvaldībām (54%), teju līdzvērtīgi kā uzņēmējdarbības videi (53%). Ja salīdzina ar iepriekšējo gadu, vislielākais uzticības pieaugums ir uzņēmējdarbības videi - par 7%, valsts pārvaldei - par 6%, pašvaldībām – par 3% .
3. 97% sabiedrības nav bijuši nedz liecinieki, nedz paši bijuši iesaistīti ES fondu nelikumīgā izmantošanā.
4. **3%, kam nācies saskarties ar nelikumībām, par to nav ziņojuši**, jo nav zinājuši par šādu iespēju (22%) vai nav zinājuši, kur jāziņo (7%). Šie rezultāti ir līdzīgi kā 2017. un 2016.gadā.

**Secinājums**: nepieciešams organizēt sociāli informatīvo kampaņu #Atkrāpies! (AFCOS Stratēģijas un pasākumu plānā iekļauts uzdevums (skat. A.3.1. sadaļu) un veicināt uzticību valsts pārvaldei. Kampaņas ietvaros 2019.gadā, galvenais uzsvars jāliek uz informācijas izplatīšanu par ziņošanas iespējām, kas netiešā veidā veicinās uzticību valsts pārvaldei.

Lai sekmīgi īstenotu sociāli informatīvo kampaņu Pretkrāpšanas kustība #Atkrāpies! un novērtētu 2017.gada rezultātus un kampaņas ietekmi, 2018.gadā tika atkārtots sabiedriskās domas pētījums **par iedzīvotāju attieksmi pret negodīgu rīcību**[[20]](#footnote-20):

1. 2017.gadā 66% respondentu norādīja, ka, viņuprāt, kopējais negodprātības līmenis Latvijā ir augsts. Atkārtoti, pēc kampaņas īstenošanas, 2018. gadā veiktajā pētījumā šis rādītājs **samazinājās par 7% (uz 59%), kas ir pozitīvs iznākums**.
2. 81% sabiedrības uzskatīja, ka negodprātīga rīcība ir būtiska problēma, īpaši, kontrabanda un viltotas preces. Kā lielākās šīs jomas problēmas, kuras pārsniedza 25% būtiskuma slieksni, tiek minētas akcizētās preces (cigaretes (58%; pieaugums par 7% salīdzinājumā ar 2017.gadu), alkoholiskie dzērieni (51%; pieaugums par 1%), degviela (37%, pieaugums par 9%)), apģērbs un apavi (31%; pieaugums par 1%) un pārtika (31%; pieaugums par 5%).
3. Pēc 2017.gada komunikācijas kampaņas ir mainījusies izpratne par kvalitatīviem un drošiem medikamentiem. 2018. gadā 23% respondentu uzskatīja to par būtisku problēmu Latvijā (pieaugums par 6%). Tāpat 23% respondentu atzina, ka audio, videoieraksti un datorprogrammas ir būtiska problēma Latvijā (pieaugums par 6%). Konkrēto produktu viltojumi tika akcentēti kampaņas laikā, izglītojot sabiedrību par riskiem, kādi var rasties, nonākot saskarsmē ar tiem.
4. Kā galvenie iemesli viltoto un kontrabandas preču izplatībai tika minēti – cilvēku nabadzība un mazie ienākumi (71%; 2017.gadā - 73%), amatpersonu korupcija (43%, tāpat kā 2017.gadā) un valsts nevēlēšanās vai nespēja cīnīties ar šo problēmu (39%; 2017.gadā - 38%).
5. 57% sabiedrības (pieaugums par 2% salīdzinājumā ar 2017.gadu) ir nācies saskarties ar negodīgu rīcību pēdējo 3 gadu laikā. Jāatzīmē, ka daļa sabiedrības izvēlas neziņot par dažādiem pārkāpumiem to argumentējot: (1) par šādu gadījumu novēršanu ir jārūpējas tiesībsargājošām iestādēm (37%; 2017.gadā – 33%), (2) **neviens tik un tā netiks sodīts par to (32%; 2017.gadā - 30%),** (3) iespējama atriebība vai nepatikšanas, ko radītu persona, par kuru tiek ziņots (28%; 2017.gadā - 26%), nevēlēšanās sagādāt sev neērtības (27%; 2017.gadā – 26%) un **informācijas trūkums par to, kur ir iespējams ziņot (25%; 2017.gadā - 23%).**
6. 2018. gada pētījumā tika noskaidrots, ka sabiedrības ieskatā vispieņemamākais pārkāpums, par kuru var neziņot, līdzīgi kā pērn, ir pirkumi vai pakalpojumi, par kuriem netiek izsniegts čeks. Salīdzinājumā ar 2017.gadu ir redzams, ka sabiedrība ir kļuvusi iecietīgāka pret gadījumiem, kad notiek nelegāla akcizēto preču tirdzniecība un tiek nodarbināti darbinieki, neievērojot Darba likuma prasības. Darba kultūra bija sociāli informatīvās kampaņas Pretkrāpšanas kustība #Atkrāpies! 2018. gada fokusa tēma (skatīt komentāru pie sadaļas A.3.1.)

**Secinājumi:**

1. Komunicējot par viltotām un kontrabandas precēm, sociāli informatīvās kampaņas ietvaros, tika novērots, ka sabiedrībā aug izpratne par riskiem dažādu preču grupās, kam pakļauti iedzīvotāji gadījumos, kad tiek izvēlēta viltota vai kontrabandas prece, nevis īsta.
2. Komunicējot par valstij būtiskiem jautājumiem, jāņem vērā pētījumu rezultātā secinātais - iedzīvotāji uzskata, ka nabadzība, amatpersonu korupcija un politiskās gribas trūkums, īpaši, tiesiskuma jomā ir galvenie iemesli viltotu un kontrabandas preču izplatībā. Pētījuma rezultāti nodoti atbildīgajām iestādēm[[21]](#footnote-21).
3. Plānojot 2019.gada sociāli informatīvās kampaņas Pretkrāpšanas kustība #Atkrāpies! komunikācijas vēstījumus, par fokusa tēmu jānosaka ziņošanas kultūras stiprināšana [[22]](#footnote-22).
4. Saskaņā ar AFCOS Stratēģiju un pasākumu plānu 2019. gadā noslēdzas sociāli informatīvās kampaņas īstenošanas periods, pēc kura būtu nepieciešams izvērtēt iespēju veikt pilnīgu sabiedriskās domas pētījumu, iekļaujot visus pētījumu jautājumus, kas tika mērīti kampaņas vajadzībām periodā no 2017. gada – 2019. gadam.

Lai sekmīgi īstenotu sociāli informatīvo kampaņu Pretkrāpšanas kustība #Atkrāpies! 2018.gadā, akcentējot “Darba attiecību kultūru”, tika īstenots sabiedriskās domas pētījums par iedzīvotāju informētību **par darba attiecībām un noskaidrotu to attieksmi pret krāpšanos**[[23]](#footnote-23):

1. 2018.gadā tika pētīts jautājums, par to, cik liela sabiedrības daļa ir gatava demonstrēt striktu attieksmi, pret negodprātīgām darbībām, sakot: “Ja neesi godprātīgs, Atkrāpies!”. 41% respondentu bija gatavi demonstrēt šādu nostāju, savukārt, 38% šādu nostāju nav gatavi demonstrēt. 31% respondentu bija grūti atbildēt uz šo jautājumu, kas norāda uz to, ka šī ir neizlēmusī sabiedrības daļa, uz kuru jākoncentrē 2019. gadā vēstījums. Analizējot atbilžu demogrāfiju, noskaidrojās, **ka viena no lielākajām neizlēmušās sabiedrības daļām ir respondenti vecuma grupā no 25 līdz 34 gadiem.**
2. 2018.gadā tika aptaujāti respondenti par dažādām situācijām, kas saistītas ar darba attiecībām un no pētījuma secināms, ka 33% apzinājās, ka bez rakstiska darba līguma nav garantijas, ka darba devējs pildīs solīto; 29% iedzīvotāju zināja kur un kā var pārbaudīt vai par darbinieku tiks maksāti nodokļi; 25% respondentu norādīja, ka ir svarīga darba devēja reputācija; 24% iedzīvotāju norādīja, ka uzticas savam darba devējam un 24% respondentu atzīmēja, ka ir svarīgi, lai darba devējs apmāca, kā droši veikt darbu u.c.

**Secinājumi:**

1. 2019.gadā kampaņas vēstījumu mērķauditorijā jāiekļauj vecuma grupu vismaz no 25 līdz 34 gadiem.
2. 2019.gadā jāveic atkārtots pētījums iekļaujot jautājumus, kas saistīti ar uzskatiem par iecietību pret dažādām negodīgām rīcībām un ņemot vērā to, ka 2018.gada komunikācijas temats bija “Darba attiecību kultūra”, pētījuma laikā jāizvērtē vai un kā sabiedrība ir mainījusi savu attieksmi pret šiem jautājumiem.

Visi pētījumu rezultātā iegūtie dati un izdarītie secinājumi, tiek izmantoti sociāli informatīvās kampaņas Pretkrāpšanas kustības #Atkrāpies! vēstījumu izveidē un informācijas analīzes procesā, lai mainītu sabiedrības attieksmi pret krāpšanu un negodīgu rīcību. Veiktie pētījumi ir publiski pieejami[[24]](#footnote-24). Iegūtie dati arī turpmāk tiks izmantoti FM AFCOS komunikācijas veidošanā, lai nepieciešamības gadījumā vērstu uzmanību uz aktuālākajiem tematiem krāpšanas apkarošanas jomā.

**Izpildes statuss: Pasākums Nr. 3 – tiek pildīts atbilstoši AFCOS darbības stratēģijā un pasākumā plānā paredzētajam.**

**B DAĻA**

**BŪTISKĀKIE PLĀNOTIE AFCOS PASĀKUMI 2019. GADĀ**

*1.tabula: Būtiskākie plānotie pasākumi 2019. gadā*

|  |  |  |
| --- | --- | --- |
| **Nr. p.k.** | **Plānotā darbība** | **Apraksts par plānotajām darbībām** |
| **1.** | **Jauna normatīvā akta izstrāde**, lai nodrošinātu Regulā 883/2013 ietverto pienākumu izpildi | 2018. gada 31. oktobra AFCOS padomes sēdē tika pieņemts lēmums, ka pilnvērtīgai un efektīvai Regulā 883/2013 ietverto pienākumu nodrošināšanai nepieciešams izstrādāt jaunu normatīvo aktu – Regulas 883/2013 atbalsta likumu. Ņemot vērā to, ka Eiropas Padome šobrīd izskata Regulas 883/2013 grozījumu projektu, jauna normatīvā akta izstrāde jāsaskaņo ar Regulas grozījumu spēkā stāšanās brīdi, kas provizoriski varētu būt 2020. gads. Papildus tam normatīvā akta izstrādes gaitā jāņem vērā arī Regulā 2185/96[[25]](#footnote-25) noteiktās prasības. Lai nodrošinātu savlaicīgu normatīvā akta izstrādes gaitu, 2019. gadā būtu jāuzsāk darbs pie tā izstrādes. FM ieskatā par atbildīgo institūciju minētā normatīvā akta izstrādē būtu jānosaka TM. (Skatīt arī A.1.3.) |
| **2.** | Sociāli informatīvā kampaņa “Pretkrāpšanas kustība **#ATKRĀPIES!”****3. gads** | **2018. gada kampaņas centrālā tēma bija “Darba attiecību kultūra”**. Kampaņas 2018.gada centrālā vēstījuma ietekme un izmaiņas sabiedriskajā domā ar pētījuma palīdzību jāmēra 2019.gadā. Izvērtējot pētījumos pieejamo informāciju, **2019.gadā par noslēdzošo kampaņas tēmu jāizvēlas “Ziņošanas kultūras stiprināšanas jautājumi”**, kas ne tikai atspoguļojas socioloģiskajās aptaujās, kā temats, kam jāpievērš vērība, bet vienlaikus tas sasaucas ar Valsts Kancelejas izstrādāto un Saeimā apstiprināto Trauksmes celšanas likumu[[26]](#footnote-26), kas stāsies spēkā 2019.gada 1. maijā.Kampaņas turpmākais plāns paredz integrētus pasākumus arī 2019. gadā. Kopā ar AFCOS padomes darbā iesaistītajām iestādēm un AAFCN tīklā iekļautajām iestādēm, nepieciešams plānot dažādus komunikācijas pasākumus un aktivitātes pēc līdzības ar 2017. un 2018. gadā iesākto komunikācijas praksi. Atbilstoši 2019.gada tematikai nepieciešams aktualizēt arī mājaslapas saturu un īstenot pētījumus, lai novērtētu iespējamu kampaņas ietekmi (skatīt arī A.3.1. sadaļu). |
| **3.** | Sniegt priekšlikumu MK par turpmāku sociāli informatīvās kampaņas Pretkrāpšanas kustība **#Atkrāpies! attīstību pēc 2019.gada**, kā arī atskaitīties par 3 gados paveikto. Pamatot ar pētījuma rezultātiem. | 2020.gadā, kad būs noslēgusies pirmā AFCOS stratēģija un pasākumu plāns par periodu 2017. - 2019.gadam un tiks īstenoti visi pasākumu plānā iekļautie pasākumi, būs iespējams izvērtēt pasākumu lietderību un ieviešanas gaitu, kā arī grūtības. Ir plānots apkopot visus praktiskos secinājumus par īstenotajiem pasākumiem, kā arī veikt izvērstu analīzi par kampaņas vajadzībām veiktajiem pētījumiem, novērtējot jomas un jautājumus, kuros ir notikušas gan pozitīvas pārmaiņas, gan arī tās, kur būs vēl nepieciešams paredzēt citus pilnveides pasākumus. |
| **4.** | Izvērtēt iespējas nacionālā līmenī ieviest **vienotu ziņošanas mehānismu** / platformu. Vajadzības, iespējas, nepieciešamā kapacitāte izveidei. Uzturēšanai, apstrādei un finansējuma piesaiste. | Balstoties uz AFCOS pasūtītajiem sabiedriskās domas pētījumiem ir secināms, ka sabiedrībā pastāv nepilnīga izpratne par ziņošanas iespējām. Tāpēc www.atkrāpies.lv mājaslapā ir apkopota informācija par dažādām iestādēm, kurās iespējams ziņot par pārkāpumiem. Lai iespējami vienkāršotu un padarītu efektīvāku ziņošanas mehānismu, nodrošinot “vienas pogas pieturas principu”, FM AFCOS veiks izpēti par iespējamu ziņošanas kanālu apvienošanu vienotā platformā, kā arī sadarbībā ar KNAB un Valsts kanceleju pārrunās iespējas apvienot esošos un plānotos ziņošanas mehānismus vienā informācijas tehnoloģiju vietnē.  |
| **5.** | **Dokumentu platformas izveide** un izmantošana AFCOS padomes ikdienas saziņā  | Ņemot vērā lielo informāciju apjomu, kas tiek sūtīts AFCOS padomes darbā iesaistītajām institūcijām, tika nolemts izstrādāt dokumentu platformu, kas paredzēta informācijas vienkāršākai un ātrākai apmaiņai. Dokumentu platformas tehniskais risinājums ir izstrādāts un tā pielietošanas uzsākšana plānota 2019. gadā.  |
| **6.** | **AFCOS Nolikuma[[27]](#footnote-27)** grozījumi | 2019. gadā plānots uzsākt darbu pie AFCOS Nolikuma grozījumu izstrādes, ņemot vērā Regulas 883/2013 grozījumus, kā arī jauna nacionālā normatīvā akta izstrādi. |

**C DAĻA**

**INFORMATĪVS PĀRSKATS UN STATISTIKAS DATI**

**par konstatētajām neatbilstībām ES finanšu instrumentu ietvaros**

**C.1. Neatbilstību tendences sadalījumā pa ES finanšu instrumentiem 2018. gadā**

2018. gadā 2014. - 2020. plānošanas periodā ES fondu izlietojumā konstatētas 1238 neatbilstības par kopējo summu 2 720 693,00 EUR, līdz ar to, salīdzinot ar kopējiem attiecināmiem izdevumiem[[28]](#footnote-28), kopējais 2018. gadā konstatēto neatbilstību summas īpatsvars veido 0,15 %. Jāpiemin, ka salīdzinājumam ar 2017. gadu, kad neatbilstību summa, bija krietni zemāka nekā 2018. gadā, kopējais konstatēto neatbilstību summas īpatsvars ir palicis nemainīgs, t.i., 0,15 %. Tas izskaidrojams ar to, ka 2018. gadā ir notikusi intensīvāka projektu realizācija, līdz ar to kopējo attiecināmo izdevumu summa 2018. gadā bija divas reizes lielāka nekā 2017. gadā (2017. gadā - 908 473 608,52 EUR; 2018. gadā - 1 872 398 964,11 EUR). Summas pieaugums tādējādi ir izskaidrojams un 2018. gadā konstatēto neatbilstību summas palielinājums neietekmē kopējo konstatēto neatbilstību summas īpatsvaru salīdzinājumā ar attiecināmo izdevumu summu (detalizētu informācijas apkopojumu skatīt 2. pielikumā).

Salīdzinājumam 2007. – 2013. plānošanas perioda piektajā ieviešanas gadā (2011. gads) ERAF, ESF, KF, EZF, ELFLA un ELGF fondos, kopējais konstatēto neatbilstību skaits bija 2097 neatbilstības par kopējo summu 3 115 742,33 EUR, līdz ar to, salīdzinot ar kopējiem attiecināmiem izdevumiem, kopējais 2011. gadā konstatēto neatbilstību summas īpatsvars veidoja 0,26% (detalizētu informācijas apkopojumu par fondos konstatētajām neatbilstībām sadalījumā pa fondiem skatīt 2. pielikumā).

*2. tabula “Neatbilstību skaits un summas 2014.-2020. plānošanas periodā visos ES finanšu instrumentos kopā”*

Lielais kāpums neatbilstību apjomā 2016. gadā ir skaidrojams ar EK audita konstatēto sistēmisko pārkāpumu iepirkumos būvniecības jomā 2007. - 2013. plānošanas periodā noslēgtiem līgumiem KF un ERAF ietvaros, kam bija arī sistēmiska ietekme uz līgumiem, kas bija jau noslēgti 2014. - 2020. plānošanas perioda ietvaros.

Savukārt, neatbilstību skaita kāpums 2017. gadā izskaidrojums ar ELFLA un ELGF fondu specifiku, proti, šajos fondos ir ļoti liels iesniegto pieteikumu/projekta iesniegumu un atbalsta saņēmēju skaits (ELGF ietvaros aptuveni 60 tūkst. atbalsta saņēmēju ik gadus un ELFLA ietvaros jau 22 tūkst.). Tādējādi salīdzinājumā ar citiem ES fondiem tieši ELFLA un ELGF ietvaros šo konstatēto neatbilstību skaits ikgadēji ir liels, ar mazu finansiālo ietekmi.

*3. tabula “Neatbilstību skaits un summas 2014.-2020. plānošanas periodā 2018. gadā sadalījumā pa ES finanšu instrumentu veidiem”*

Izvērtējot neatbilstības sadalījumā pa ES finanšu instrumentiem (skatīt 3. tabulu), konstatējams, ka 2018. gadā visvairāk neatbilstību, salīdzinot pret kopējo neatbilstību skaitu, tika atklātas ELFLA (51,94 %) ietvaros, kam seko neatbilstības ELGF (23,34 %) un ERAF (8,16 %) ietvaros. Savukārt, vislielākais neatbilstību apjoms, salīdzinot pret kopējo neatbilstību summu 2018. gadā tika konstatēts KF (34,90 %) ietvaros, kam seko neatbilstības ERAF (26,44 %) un ELFLA (24,27 %).

 ELFLA izteikti lielākais neatbilstību skaits, kā arī ELGF ietvaros konstatētais neatbilstību skaits ir skaidrojams ar šo fondu specifiku, proti, lielākā daļa no neatbilstībām ir atklātas platību maksājumu atbalsta pasākumu ietvaros, kā arī jāņem vērā tas, ka šajos fondos ir ļoti liels iesniegto pieteikumu/projekta iesniegumu un atbalsta saņēmēju skaits, taču summas ir salīdzinoši nelielas. Tāpēc, salīdzinot neatbilstību konstatēšanas tendences gadu griezumā, redzams, ka lauksaimniecības fondos (ELFLA un ELGF) tās ir pastāvīgas un vidējais vienas neatbilstības apjoms ir ļoti zems (detalizētu informāciju skatīt C.1.2.sadaļā).

Savukārt, KF lielais neatbilstību summas apjoms skaidrojams ar to, ka KF ietvaros tiek realizēti finansiālā ziņā apjomīgākie projekti, kamēr projektu skaits ir salīdzinoši neliels, līdz ar to arī atklātās neatbilstības skaita ziņā nav daudz, taču ar lielu finansiālo ietekmi.

**C.1.1. Eiropas Sociālais fonds (ESF), Eiropas Reģionālās attīstības fonds (ERAF) un Kohēzijas fonds (KF) (2014.-2020.plānošanas periods)**

2018. gadā ERAF finansētos projektos konstatēta 101 neatbilstība par kopējo summu 719 229,38 EUR; ESF finansētos projektos – 64 neatbilstības par kopējo summu 115 203,97 EUR (tai skaitā JNI[[29]](#footnote-29) projekta ietvaros konstatētās 7 neatbilstības par kopējo summu 9 069,98 EUR) un KF finansētos projektos – 14 neatbilstības par kopējo summu 949 450,64 EUR.

Analītiskā informācija par pārskata perioda neatbilstībām tiek iekļauta regulārajā Finanšu ministrijas informatīvajā pusgada ziņojumā par ES fondu aktualitātēm 6.sadaļā[[30]](#footnote-30).

2018. gadā tika konstatēti trīs gadījumi par aizdomām par krāpšanu ES fondu ietvaros (ESF – 2 gab. un ERAF – 1 gab.). 2 gadījumos informācija nosūtīta KP ar aizdomām par konkurences normu pārkāpumiem (iespējama aizliegta vienošanās Konkurences likuma 11. panta izpratnē) un vienā gadījumā – informācija nosūtīta VP izmeklēšanas veikšanai.

Vienā no gadījumiem KP pieņēma lēmumu izbeigt lietas izpēti, jo nav konstatēti Konkurences likuma 11. panta pārkāpumi, otrā gadījumā – tika saņemta informācija no KP, ka veikta gan uzņēmumu prevencija, gan arī iepirkumu organizētāju izglītošana, norādot gan tās pazīmes, kas liecina uz iespējamu pārkāpumu, gan skaidrotas konkurences tiesību normas. Šajā gadījumā VP ir uzsākusi kriminālprocesu, pamatojoties uz saņemto informāciju un tā tiek pārbaudīta izmeklēšanas ietvaros.

**C.1.2. Eiropas Lauksaimniecības fonds lauku attīstībai (ELFLA) un Eiropas Lauksaimniecības garantiju fonds (ELGF) (2014.-2020.plānošanas periods)**

2014. - 2020. gada plānošanas periodā ES fondu ieviešana turpinās un arvien vairāk tiek īstenoti arī ELFLA investīciju veida projekti. Izvērtējot ELFLA un ELGF īstenošanas progresu, secināts, ka ELFLA ietvaros uzņemtas saistības jau par 88% un izmaksāts finansējums atbalsta saņēmējiem 56 % no pieejamā finansējuma. Lielākā daļa no neatbilstībām, kas ir atklātas ELGF un ELFLA ietvaros - pamatā platību maksājumu atbalsta pasākumu ietvaros - neatbilstības/pārkāpumi saistīti ar platību pārdeklarāciju, savstarpējo atbilstību nosacījumu pārkāpumiem un atbalsta pretendenta pieļautajām kļūdām. Kopā 2018. gadā ELFLA konstatētas 643 neatbilstības par kopējo summu 660 275,00 EUR un ELGF konstatētas 289 neatbilstības par kopējo summu 75 137,00 EUR.

Izvērtējot informāciju par 2018. gadu, secināms, ka vidējais vienas neatbilstības apjoms ELFLA ietvaros veido 1 027 EUR un ELGF – 260 EUR. Savukārt kopējais neatbilstoši veikto izdevumu apjoms no izmaksātā finansējuma atbalsta saņēmējiem ELFLA ietvaros ir 0,24 %, ELGF ietvaros 0,03 %, kas ir ievērojami zem 2% kļūdas īpatsvara būtiskuma sliekšņa.

 Faktiski atgūtais finansējums ELFLA ietvaros veido 89 % un ELGF ietvaros 95 %. ELFLA un ELGF gadījumā neatbilstoši veikto izdevumu atgūšanas īpatsvars ir tik augsts, jo neatbilstības ir pamatā konstatētas platību maksājumu atbalsta pasākumu ietvaros un šajos gadījumos ir lielākas iespējas šos neatbilstoši veiktos izdevumus ieturēt no turpmākajiem maksājumiem, kā arī vienas neatbilstības apjoms ir samērā mazs.

2018. gadā netika konstatēts neviens krāpšanas/ aizdomu par krāpšanos gadījums ELFLA un ELGF projektos.

**C.1.3. Eiropas Jūrlietu un zivsaimniecības fonds (EJZF) (2014.-2020.plānošanas periods)**

EJZF ietvaros 2018. gadā tika konstatētas četras neatbilstības par kopējo summu 86 162,00 EUR.

Izvērtējot EJZF īstenošanas progresu, secināts, ka EJZF ietvaros – uzņemtas saistības par 52 % un izmaksāts finansējums 25 % (salīdzinājumam - noslēdzot 2017. gadu - EJZF ietvaros – bija uzņemtas saistības par 44 % un izmaksāts finansējums 11,2 %).

Savukārt kopējais neatbilstoši veikto izdevumu apjoms no izmaksātā finansējuma atbalsta saņēmējiem EJZF ietvaros veido 0,35 %, kas ir ievērojami zem 2 % kļūdas būtiskuma sliekšņa.

2018. gadā netika konstatēts neviens krāpšanas/ aizdomu par krāpšanos gadījums EJZF projektos.

**C.1.4. Eiropas teritoriālās sadarbības (ETS) programmas** **(2014.-2020.plānošanas periods)**

VARAM kā ETS programmu Finanšu kontroles institūcija 2018. gadā Latvijas finansējuma saņēmēju projektos ir konstatējusi 72 neattiecināmo izdevumu gadījumus par kopējo summu 103 451, 00 EUR. Konstatētie neattiecināmie izdevumi netika deklarēti Eiropas Komisijai. Salīdzinot ar iepriekšējo gadu, ir secināms, ka neattiecināmo izdevumu gadījumu skaits pieaug plānošanas perioda ietvaros, kas skaidrojams ar to, ka palielinās īstenojamo un pabeigto projektu skaits, t.sk. infrastruktūras objektu skaits. ETS programmu Revīzijas iestādes (VARAM Audita departamenta Revīzijas nodaļa un ārpakalpojuma revidenti), kas veic projektu otrā līmeņa auditu, 2018. gadā nav konstatējušās neatbilstoši veikto izdevumu gadījumus Latvijas finansējuma saņēmēju projektos.

Neattiecināmo izdevumu gadījumu īpatsvars (0,56 %) attiecībā pret ETS projektu kopējo attiecināmo izdevumu summu, liecina, ka ETS programmu vadības un kontroles sistēma 2014.-2020. gada plānošanas periodā darbojas veiksmīgi.

Saskaņā ar Ministru kabineta 2015. gada 10. marta noteikumiem Nr.124 “Eiropas Strukturālo un investīciju fondu mērķa „Eiropas teritoriālā sadarbība” programmu finansēto projektu finanšu kontroles veikšanas kārtība” VARAM kā Finanšu kontroles institūcija veic projekta ietvaros plānoto iepirkumu izlases veida pārbaudes attiecībā uz iepirkuma dokumentāciju pēc iepirkuma izsludināšanas un iepirkuma procedūras norisi pirms līguma noslēgšanas. Tas papildus projekta ietvaros piemēroto procedūru atbilstības pārbaudēm un pārbaudēm attiecībā uz veikto izmaksu uzskaiti un atbilstību projekta aktivitātēm ļauj savlaicīgi novērst pārkāpumus finansējuma saņēmēju rīkotajās iepirkumu procedūrās pirms iepirkumu līgumu noslēgšanas, tādējādi mazinot neatbilstību rašanās risku Latvijas finansējuma saņēmējiem ETS programmās 2014. - 2020. gada plānošanas periodā.

2018. gadā netika konstatēts neviens krāpšanas/ aizdomu par krāpšanos gadījums ETS programmu projektos.

Papildus 2018. gadā VARAM kā Finanšu kontroles institūcija informēja Latvijas finansējuma saņēmējus par ETS programmu, Eiropas Savienības un Latvijas normatīvo aktu prasībām projektu izmaksu attiecināmībai 5 semināros un 2 informatīvās darba sanāksmēs, kā arī izsniedza 58 atzinumus par iepirkumu dokumentācijas pārbaudi un/vai iepirkumu norises pārbaudi, lai preventīvi mazinātu neatbilstību risku.

**C.1.5. Eiropas atbalsta fonds vistrūcīgākajām personām (EAFVP) (2014.-2020.plānošanas periods)**

Pārskata periodā konstatēti 12 neatbilstību gadījumi par kopējo summu 1 690,67 EUR, kuri atgūti no kārtējiem maksājuma pieprasījumiem. Neatbilstību summas īpatsvars 0,03 % pret kopējo attiecināmo izdevumu summu.

Vērtējot pārskata perioda informāciju par EAFVP īstenošanā atklātajām neatbilstībām pret datiem par 2017. gadu (kopējā summa – 2642,21 EUR, konstatēti 13 neatbilstību gadījumi, t.sk. 60% gadījumu veido atšķirības starp normatīvajā regulējumā noteikto izdalāmo pārtikas apmēru un gala saņēmējam izdalīto), vērojams:

- neatbilstību skaita samazinājums par vienu gadījumu;

- neatbilstību summas samazinājums par 36 %;

- neatbilstību summas īpatsvara pret kopējo attiecināmo izdevumu summu samazinājums par 0,02 %;

- samazinājies neatbilstību gadījumu skaits (33 %) attiecībā uz atšķirībām starp normatīvajā regulējumā noteikto izdalāmo pārtikas apmēru un gala saņēmējam izdalīto.

2018. gadā netika konstatēts neviens krāpšanas/ aizdomu par krāpšanos gadījums EAFVP programmu projektos.

**C.1.6. Iekšējās drošības fonds (IDF) (2014.-2020.plānošanas periods)**

IDF ietvaros 2018. gadā tika īstenoti 11 projekti, galvenokārt apjomīgas specifisku iekārtu, autotransportu un aprīkojuma iegādes. 80% iepirkumu tika veiktas pirmspārbaudes, līdz ar to samazinot iespējamo finanšu korekciju risku pēc izdevumu rašanās.

2018. gadā IDF projektos konstatētas 5 neatbilstības par kopējo summu 6 511,71 EUR. Lielākās neatbilstības tika konstatētas, veicot pārbaudes projektu īstenošanas vietās, kad tika konstatēta iepirkumu nepamatota sadalīšana un nekorektu apdrošināšanas summu aprēķināšana par vēl neiegādātu aprīkojumu.

2018. gadā netika konstatēts neviens krāpšanas/ aizdomu par krāpšanos gadījums IDF projektos.

**C.1.7. Patvēruma, migrācijas un integrācijas fonds (PMIF) (2014.-2020.plānošanas periods)**

PMIF ietvaros 2018. gadā tika īstenoti 20 projekti (salīdzinājumam – 2017. gadā – 20, 2016. gadā - 9).

2018. gadā fonda ietvaros tika konstatēti 34 neatbilstību gadījumi par kopējo summu 3 582,01 EUR. Galvenās neatbilstības tika konstatētas administratīvo pārbaužu ietvaros un tās bija - nepareizi aprēķināts atalgojums (t.sk., atvaļinājuma aprēķins), attiecinātas izmaksas par periodu, kas neatbilst projekta īstenošanas laikam vai projekta mērķim.

2018. gadā netika konstatēts neviens krāpšanas/ aizdomu par krāpšanos gadījums PMIF projektos.

**C.2. Neatbilstību tendences 2014.-2020. plānošanas periodā 2018.gadā (piektais plānošanas perioda gads) salīdzinājumā ar 2007.-2013. plānošanas perioda tendencēm 2011. gadā (piektais plānošanas perioda gads)**

 Administrēšanas un uzraudzības efektivitātes salīdzināšanas nolūkos tika sagatavota informācija par 2014. – 2020. plānošanas perioda un iepriekšējā plānošanas perioda (2007. – 2013. gads) piektā ieviešanas gada (2011.g. un 2018. g.) ERAF, ESF, KF, EJZF/EZF, ELFLA, ELGF un ETS projektos konstatētajām neatbilstībām ( skatīt tabulas Nr.5 un Nr.6).

*4. tabula “Kopējo attiecināmo izdevumu summa 2007.-2013 un 2014.-2020. plānošanas periodu piektajos gados, t.i., 2011. un 2018. gadā”*

Kā redzams tabulā Nr.4 kopējā attiecināmo izdevumu summa, jeb atbalsta saņēmējiem izmaksātais finansējums 2018. gadā gandrīz visos fondos, izņemot EJZF ir lielāks nekā 2011. gadā. No minētā var secināt, ka 2014.-2020. plānošanas perioda piektais gads ir veiksmīgāks ES fondu investīciju ieguldīšanā nekā iepriekšējā plānošanas perioda piektais gads.

Papildus informatīvā ziņojuma 3.pielikumā redzams kopējais ES līdzfinansējuma piešķīrums sadalījumā pa fondiem.

*5.tabula “Neatbilstību* ***summas*** *EUR 2007.-2013 un 2014.-2020. plānošanas periodu piektajos gados, t.i., 2011. un 2018. gadā”*

Neatbilstību summas 2018. gadā ERAF, KF, EZF ir lielākas nekā 2011. gadā. ERAF, KF un EZF tai pat laikā neatbilstību skaits ir būtiski samazinājies, ko varētu skaidrot ar to, ka 2014. – 2020. gada plānošanas periodā tiek realizēti lielāki projekti un projektu ietvaros tiek slēgti līgumi par lielākām summām.

Savukārt ETS gadījumā 2018.gada dati atspoguļo neattiecināmo izdevumu kopsummu, ko konstatēja finanšu kontrole un kas netika deklarēti Eiropas Komisijai. ETS efektīvi strādā divu līmeņu kontroles sistēma. Finanšu kontroles (1.līmenis) konstatējumi palīdz būtiski samazināt neatbilstību skaitu, kas 2018.gadā netika konstatētas.

To apliecina arī tabula Nr.6.

*6. tabula “Neatbilstību* ***skaits*** *gab. 2007.-2013 un 2014.-2020. plānošanas periodu piektajos, t.i., 2011. un 2018. gadā”*

Neatbilstību skaits 2014. – 2020. gadu plānošanas perioda piektajā ieviešanas gadā ir mazāks, nekā 2011. gadā (kas ir analoģiski – piektais projektu ieviešanas gads 2007. -2013. gadu plānošanas perioda ietvaros). To varētu skaidrot ar ieviešanas sistēmas efektivizēšanu – finansējuma piešķiršanu mazākam skaitam, bet lielākiem projektiem.

ETS gadījumā 2018.gada dati atspoguļo konstatēto neattiecināmo izdevumu gadījumu skaitu. Neatbilstības ETS 2018.gadā netika konstatētas.

**D DAĻA**

**INFORMATĪVS PĀRSKATS UN STATISTIKAS DATI**

**par 2018 .gadā saņemtajiem iesniegumiem par iespējamām krāpnieciskām un citām nelikumīgām darbībām ES finanšu instrumentu ietvaros, kā arī sadarbību ar OLAF un citām Eiropas institūcijām**

**D.1. Izmeklēšanas iestādēs saņemto iesniegumu statistika**

2018.gadā tiesībsargājošās iestādēs tika saņemti 14 iesniegumi par iespējamām krāpnieciskām un citām nelikumīgām darbībām ES finanšu instrumentu ietvaros un ir uzsākti 3 kriminālprocesi pēc izmeklēšanas iestādes pašu iniciatīvas.

2018. gadā VP saņēma 11 iesniegumus, no kuriem 5 gadījumos tika pieņemts lēmums par atteikumu uzsākt kriminālprocesu, 1 gadījumā vēl joprojām norisinās resoriskā pārbaude. Kopā 2018. gadā VP uzsākusi 11 kriminālprocesus saistībā ar iespējamiem noziedzīgiem nodarījumiem ES finanšu izlietojumā (5 gadījumos kriminālprocess uzsākts, pamatojoties uz saņemtu iesniegumu, 3 gadījumos – pēc pašu iniciatīvas un 3 gadījumos – pēc citu izmeklēšanas iestāžu pārsūtītas informācijas).

KNAB 2018. gadā saņēma 1 iesniegumu, kas tika pārsūtīts pēc piekritības VP. Kriminālprocess ir uzsākts.

Papildus jāmin, ka prokuratūra 2018.gadā saņēma 2 sūdzības par Valsts policijas pieņemtajiem lēmumiem, ar kuriem atteikts uzsākt kriminālprocesu par iespējamām krāpnieciskām vai citām nelikumīgām darbībām ES finanšu instrumentu ietvaros. Pārsūdzības kārtībā abi lēmumi par atteikšanos uzsākt kriminālprocesu atcelti, prokuratūrā uzsākti kriminālprocesi, kas nosūtīti izmeklēšanas veikšanai Valsts policijai.

1. *tabula “Kopsavilkums par VP un KNAB saņemtajiem iesniegumiem 2018.gadā salīdzinājumā ar 2017., 2016., 2015., 2014., 2013.gada datiem”*

|  |  |
| --- | --- |
| **Veiktās darbības** | **Gadījumu skaits** |
| **2018** | **2017** | **2016** | **2015** | **2014** | **2013** |
| VP saņemti iesniegumi | 11 | 6 | 32 | 21 | 40 | 25 |
| KNAB saņemti iesniegumi | 1 | 4 | 3 | 5 | - | - |
| Lēmums par kriminālprocesa uzsākšanu * + - VP
		- KNAB\*\*
 | 100 | 30 | 190 | 186 | 32 (VP un KNAB) | 11 (VP un KNAB) |
| Atteikums uzsākt kriminālprocesu* + - VP
		- KNAB\*\*
 | 50 | 0 0 | 23 | 75 | \* | \* |
| Pārsūdzēti lēmumi | 2 | 0 | - | 3 | \*  | \*  |
| Pārsūtītie iesniegumi | 3 | 1 | 10 | - | \*  | \*  |
| \* informācija nav pieejama\*\* Dati pieejami tikai par 2016. gada I pusgadu |

No visa augstākminētā secināms, ka 2018. gadā VP strādāja ar 17 materiāliem, kas skar ES finanšu intereses.

Papildus informējam, ka FM AFCOS 2018.gadā ir saņēmis 16 signālus par iespējamiem pārkāpumiem ES fondu izlietojumā. Minētie signāli saņemti oficiālu iesniegumu, kā arī elektronisku un anonīmu ziņojumu viedā. Ar FM AFCOS starpniecību, iesaistot kompetentās institūcijas – vadošās iestādes, sadarbības iestādes, kā arī izmeklēšanas iestādes, visi signāli tika vai šobrīd tiek pārbaudīti.

7 gadījumos, pārbaudot saņemto informāciju, nav konstatēti pārkāpumi, 9 gadījumos vēl notiek pārbaudes process. Visos gadījumos saņemtā informācija tiek iekļauta uzraugošu iestāžu risku reģistros, tiek nodrošināta pastiprināta kontrole attiecīgajiem projektiem, atsevišķos gadījumos tiek veiktas arī papildus pārbaudes. Turklāt 2018. gadā saņemti 2 iesniegumu ar lūgumu skaidrot normatīvo aktu piemērošanu ES fondu uzraudzībā, jo personām bija radušās aizdomas par iespējamiem pārkāpumiem normatīvo aktu piemērošanā un interpretācijā, kas liecina par sabiedrības pastiprinātu interesi ES fondu tiesiskā izlietojumā.

Ņemot vērā to, ka šajā ziņojumā ir iekļauta informācija tikai par zināmajiem krāpšanas (korupcijas) vai aizdomu par krāpšanu (korupciju) gadījumiem, nav iespējams izvērtēt informāciju, cik liels ir patiesais krāpšanas gadījumu skaits, ieskaitot neatklāto krāpšanu.

Jāpiemin, ka Eiropas Revīzijas palāta 2019. gada sākumā ir publicējusi īpašo ziņojumu Nr. 01/2019 *“Cīņa pret krāpšanu ES līdzekļu izlietojuma jomā: ir jārīkojas”[[31]](#footnote-31).* Minētajā ziņojumā konstatēts, ka EK nav priekšstata par to, kāds ir neatklātais krāpšanas līmenis dalībvalstīs, jo nav mēģināts šo rādījumu izmērīt. ERP ierosināja izvērtēt šo jomu, līdzīgi kā to dara *Tranparency International,* mērot Korupcijas uztveres indeksu[[32]](#footnote-32), t.i., izmantojot uz pieredzi un uztveri balstītus pētījumus.

Kamēr šāda veida pētījumi EK līmenī nav paredzēti, AFCOS stratēģija un pasākumu plāns paredz turpināt komunikāciju ar sabiedrību, lai iegūtu plašāku redzējumu par patieso krāpšanas līmeni un attieksmi pret to. Plānots turpināt darbu sabiedrību informējot par valstī notiekošajiem procesiem kā arī kopīgo atbildību pārkāpumu novēršanā, kā arī veikt pētījumus, lai izmērītu vai notiek sabiedriskās domas maiņa.

**D.2. Sadarbība ar OLAF krāpšanas izmeklēšanas jautājumos**

 Ņemot vērā FM AFCOS organizētās mācības, pieredzes apmaiņas braucienu un sanāksmes, kurās piedalījās arī OLAF pārstāvji (skatīt sadaļas Nr. A.2.1. un A.3.2.), 2018. gadā ir uzlabojusies sadarbība ar OLAF.

1. *tabula Sadarbība ar OLAF 2018. gadā*

|  |
| --- |
| **Sadarbība ar OLAF 2018. gadā** |
| **Datums** | **Veids** | **Iesaistītās institūcijas** |
| 10.01.2018. - 11.01.2018. | Organizatoriskā tikšanās LV | AFCOS, VP ENAP, LIAA, OLAF |
| 19.03.2018. | AFCOS tikšanās ar OLAF Politikas plānošanas direktorātu Rīgā | FM, FM AFCOS, VID, TM, IUB, CFLA, LM, VARAM, KP, ĢP, VP, OLAF |
| 03.07.2018. - 04.07.2018. | Pārbaudes uz vietas LV | AFCOS, VID, OLAF |
| 31.08.2018. | Videokonference ar OLAF | AFCOS, VP ENAP, OLAF |
| 21.09.2018. | Organizatoriskā tikšanās LV | VP ENAP, OLAF |
| 15.10.2018. - 19.10.2018. | Pārbaudes uz vietas LV | AFCOS, VID, OLAF |
| 03.12.2018. - 07.12.2018. | Pārbaudes uz vietas LV | AFCOS, VID, LAD, VP ENAP, OLAF |

 8. tabulā augstāk redzama sadarbība ar OLAF klātienē, bet papildus tam FM AFCOS sadarbībā ar AFCOS Padomes darbā iesaistītajām institūcijām atbalstīja OLAF – sniedza informāciju aptauju un anketu veidā, piedalījās dažādās darba grupās un semināros, prezentēja labās prakses piemērus, sniedza informāciju (gan informatīvos materiālus, gan operatīva rakstura dokumentus).

 2018.gadā iestādes pēc vairāku gadu diskusijām iezīmēja skaidru problemātiku nacionālā līmenī, respektīvi normatīvā regulējuma trūkumu atbalsta sniegšanai OLAF izmeklētājiem to veiktajās pārbaudēs uz vietas Latvijā (skatīt sadaļu A.1.3). FM AFCOS, pamatojoties uz esošo normatīvo regulējumu un iestāžu atsaucību, koordinēja atbalsta sniegšanas procesu OLAF izmeklētājiem. FM AFCOS piedalījās pārbaudēs uz vietas; organizēja citu institūciju pārstāvju dalību pārbaudēs uz vietas; organizēja sanāksmes; ieguva nepieciešamo informāciju no nacionālajām institūcijām; atbalstīja tulkošanas jautājumos u.tml.

 Rezumējot augstākminēto, sadarbība ar OLAF uzlabojas un intensificējas, kas ir vērtējams kā pozitīvs aspekts ES finanšu interešu aizsardzības jomā. Taču tas skaidri norāda uz trūkumiem un nepieciešamību veikt uzlabojumus nacionālajā normatīvajā regulējumā, lai nodrošinātu Regulās 883/2013 un 2185/96 noteikto prasību izpildi nacionālā līmenī (skatīt sadaļu A.1.3).

**D.3. Eiropas revīzijas palātas audits par pretkrāpšanas pasākumiem Latvijā**

 No 2018. gada 26. februāra līdz 2. martam misijā Latvijā bija ieradušies Eiropas Revīzijas palātas auditori, kuri veica pārbaudes lietderības revīzijas saistībā ar pasākumiem krāpšanas novēršanai un apkarošanai ES Kohēzijas politikas finansēto fondu projektu izdevumos (*Anti-fraud measures in EU Cohesion Policy spending*) ietvaros.

 Pārbaužu laikā ERP auditori tikās ar FM Revīzijas iestādes, FM AFCOS, FM Vadošās iestādes, Sabiedrības par atklātību – DELNA, Prokuratūras, LIAA, VP, CFLA, KP, VID un KNAB pārstāvjiem, lai iegūtu revīzijai nepieciešamo informāciju, kā arī gūtu priekšstatu par Latvijā izveidoto sistēmu krāpšanas novēršanai un apkarošanai ES Kohēzijas politikas finansēto fondu projektu izdevumos. Detalizēti tika izskatīti individuālie krāpšanas aizdomu gadījumi un to tālākā virzība.

 Jāpiemin, ka ziņojuma projekta daļa, kurā tika analizēta informācija par Latviju, tika sūtīta Latvijas institūcijām komentāru sniegšanai. Latvijas institūciju komentāri un papildinājumi 2018. gada septembrī tika iesniegti ERP. Plānots, ka ERP galaziņojums par izdarītajiem secinājumiem revīzijas laikā augstāk minētajā auditā būs pieejams 2019. gadā.

Finanšu ministrs J. Reirs

1. AFCOS darbības stratēģija un pasākumu plāns 2017.-2019.gadam ir dokuments, kas tika izstrādāts, lai nodrošinātu vienotus krāpšanas apkarošanas pasākumus ES finanšu interešu aizsardzībai. Šādas stratēģijas izstrāde ir katras dalībvalsts iniciatīva. [↑](#footnote-ref-1)
2. <http://www.fm.gov.lv/lv/sadalas/es_un_es_budzets/es_finansu_interesu_aizsardziba/normativie_akti/afcos_dokumenti/> [↑](#footnote-ref-2)
3. Par periodā no 06.12.2017. līdz 26.04.2018. apmeklētajām OLAF/EK sanāksmēm un darba grupām noziņots 2018.gada 11.maija AFCOS Padomes sēdē (AFCOS Padomes sēdes protokola 4.1. pt. ). Savukārt, par periodā no 24.05.2018. līdz 29.10.2018. apmeklētajām sanāksmēm, noziņots 2018.gada 31.oktobra AFCOS Padomes sēdē (AFCOS Padomes sēdes protokola 2.1. pt.). Pēdējā AFCOS Padomes sēdē tika sniegta informācija arī par plānotajām sanāksmēm 2018.gada nogalē. [↑](#footnote-ref-3)
4. Eiropas Parlamenta un Padomes Regula (ES, Euratom) Nr. 883/2013 (2013. gada 11. septembris) par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes Regulu (EK) Nr. 1073/1999 un Padomes Regulu (Euratom) Nr. 1074/1999 [↑](#footnote-ref-4)
5. Vairāk informācijas par PERICLES programmu - <https://ec.europa.eu/info/business-economy-euro/euro-area/euro/anti-counterfeiting/pericles-2020-programme-exchanges-assistance-training_en> [↑](#footnote-ref-5)
6. Vairāk informācijas par vienoto pretkrāpšanas programmu - <http://www.europarl.europa.eu/legislative-train/theme-new-boost-for-jobs-growth-and-investment/file-mff-eu-anti-fraud-programme> [↑](#footnote-ref-6)
7. Vairāk informācijas par HERCULE - <https://ec.europa.eu/anti-fraud/policy/hercule_en> [↑](#footnote-ref-7)
8. “Administratīvā izmeklēšana” - ir visas inspekcijas, pārbaudes un citi pasākumi, ko OLAF veic saskaņā ar Regulas 883/2013 3. un 4. pantu, lai sasniegtu Regulas 883/2013 1. pantā izklāstītos mērķus un lai vajadzības gadījumā konstatētu izmeklējamo darbību nelikumību; minētā izmeklēšana neietekmē dalībvalstu kompetento iestāžu pilnvaras ierosināt kriminālprocesu ( Regulas 883/2013 2.panta 7.apakšpunkts). [↑](#footnote-ref-8)
9. Padomes Regula (Euratom, EK) Nr. 2185/96 (1996. gada 11. novembris) par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām [↑](#footnote-ref-9)
10. Saīsinājums no angļu valodā lietotā oficiālā saīsinājuma – *Administrative cooperation arrangement*. [↑](#footnote-ref-10)
11. Finanšu ministrijas 28.03.2017. rīkojums Nr.133; FM 26.04.2017., rīkojums Nr.181 un 11.10.2017. rīkojums Nr.431. [↑](#footnote-ref-11)
12. Darba grupā piedalījās pārstāvji no FM, KNAB, VP, VID, ZM, ĢP [↑](#footnote-ref-12)
13. 2018. gada 4.janvāra atbilde Nr.KG/cw ares (2017)s\_6651836 [↑](#footnote-ref-13)
14. Sanāksmē piedalījās pārstāvji no FM, FM AFCOS, VID, TM, IUB, CFLA, LM, VARAM, KP, ĢP, VP. [↑](#footnote-ref-14)
15. 2017.gada fokusa tēma - **viltotās un kontrabandas preces** [↑](#footnote-ref-15)
16. Video ar 5 padomiem pieejams šeit: <https://www.youtube.com/watch?v=X6S6yJ-0AC0> [↑](#footnote-ref-16)
17. Konkursa video (angļu valodā) par 2017.gadā paveikto : <https://www.youtube.com/watch?v=z-UuMznai98&index=23&list=UUub_Y5OM2OLBwVggidOOrXA> [↑](#footnote-ref-17)
18. AFCOS padomes 01.11.2017. sēdes protokola 2.4.pt. [↑](#footnote-ref-18)
19. OCCRP – vairāk informācijas - <https://www.occrp.org/en/> [↑](#footnote-ref-19)
20. Ar SIA “SKDS” 2018.gada pētījuma metodiku, aptaujāto personu skaitu, kā arī rezultātiem iespējams iepazīties:

<http://atkrapies.lv/wp-content/uploads/2017/03/Atskaite_FM_012018.pdf> [↑](#footnote-ref-20)
21. Informācija prezentēta AFCOS padomes 11.05.2018. sēdē un nodota AFCOS padomes locekļiem zināšanai. [↑](#footnote-ref-21)
22. AFCOS padomes 31.10.2018. sēdē nolemts, ka 2019.gada fokusa tēmai jābūt saistītai ar ziņošanu. [↑](#footnote-ref-22)
23. Ar SIA “SKDS” 2018.gada pētījuma rezultātiem iespējams iepazīties:

http://atkrapies.lv/wp-content/uploads/2017/03/Atskaite\_FM\_042018.pdf [↑](#footnote-ref-23)
24. Visi pētījumi publicēti #Atkrāpies! mājaslapas pētījumu sadaļā: <http://atkrapies.lv/situacija-latvija-un-es/> [↑](#footnote-ref-24)
25. Padomes Regula (Euratom, EK) Nr. 2185/96 (1996. gada 11. novembris) par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām [↑](#footnote-ref-25)
26. <https://likumi.lv/ta/id/302465-trauksmes-celsanas-likums> [↑](#footnote-ref-26)
27. 2014. gada 16.decembra Ministru kabineta noteikumi Nr.769 “ Eiropas Savienības finanšu interešu aizsardzības koordinācijas padomes nolikums” [↑](#footnote-ref-27)
28. Attiecināmie izdevumi ir izdevumi, kuru atbilstība ir jau pārbaudīta un tie ir izmaksāti finansējuma atbalsta saņēmējam no ES fondiem vai citiem ārvalstu finanšu instrumentiem. [↑](#footnote-ref-28)
29. Specifiskā atbalsta mērķa pasākuma 7.2.1.1 ietvaros Nodarbinātības valsts aģentūras īstenotajais projekts "Jauniešu garantijas" [↑](#footnote-ref-29)
30. Minētā informācija pieejama ES fondu tīmekļa vietnē – [http://www.esfondi.lv/zinojumi-Ministru-kabinetam](http://www.esfondi.lv/zinojumi-Ministru-kabinetam%20) [↑](#footnote-ref-30)
31. Ar ziņojumu var iepazīties šeit: <https://www.eca.europa.eu/Lists/ECADocuments/SR19_01/SR_FRAUD_RISKS_LV.pdf> [↑](#footnote-ref-31)
32. Vairāk informācijas: <https://www.transparency.org/news/feature/corruption_perceptions_index_2017?gclid=Cj0KCQiA-c_iBRChARIsAGCOpB2zHcs6tVSIThvXwbCH-wXoXn1vXxq0k3qPGigQBNNuVhHv-lbJSDYaAgQsEALw_wcB> [↑](#footnote-ref-32)